1Zabur Nabi Daud. Ca-e peulajaran. Mubahgia kheueh ureuëng nyang desya jih geupeu amphon, dan buet jih nyang salah geupeumeuáh. 2Mubahgia kheueh ureuëng nyang buet jih jeuhet hana geu itong lé TUHAN, dan nyang hana galak teumipée. 3Simantong ulôn hana lôn aku desya lôn, ulôn meurana sabab apoh apah tieb-tieb watée. 4Uroe malam Droeneueh neuteugon ulôn, ya TUHAN, teunaga lôn habéh lagée meuadée lam uroe kha. 5Laju lôn aku desya ulôn ubak Droeneueh, keusalahan lôn hana nyang ulôn söm. Ulôn peuputôh ulôn aku hainyan nibak Droeneueh, dan Droeneueh neupeu amphon banmandum desya ulôn. 6Sababnyan tieb-tieb ureuëng nyang salah nyang sigetjih bék putôh-putôh jimeudoá óh watée jihnyan jirasa ka meukarat, dan meunyoe teuka ié beuna laju teuka keusosahan, ureuëng nyan hana keunong ié raya. 7Droeneueh kheueh teumpat ulôn musöm, neupeubeubaih ulôn nibak apoh apah. Teuma lôn meusurak kareuna geumbira, sabab Droeneueh ka neupeuseulamat ulôn. 8TUHAN meufeureuman, "Ulôn teuma Lôn tunyok rot nyang harôh gata jak, gata Lôn bimbeng dan Lôn bri naseuhat. 9Bék lagée guda nyang hana meuakai, nyang harôh teukeundali deungon keukang dan talo mangat jitem jak." 10Ureuëng meudesya meutumpôk-tumpôk jitimpok deungon seungsara; teuma ureuëng nyang meuharab ubak TUHAN teutab geupeulindong lé geunaséh Gobnyan. 11Hai ureuëng-ureuëng saléeh, meugeumbira kheueh dan meusuka cita kheueh sabab peue nyang ka geupeubuet lé TUHAN. Meusurak geumbira, hai banmandum ureuëng nyang jujoe até!
Zabur 32